Serotoniini

Serotoniini eli 5-hydroksi-tryptamiini (5-HT) on kudoshormoni sekä aivojen välittäjäaine. Sen toiminta keskushermostossa vaikuttaa muun muassa mielialaan, vireystilaan, aggressiivisuuteen ja ruokahaluun. Muualla elimistössä serotoniini supistaa verisuonia sekä osallistuu verenpaineen säätelyyn ja ruoansulatuskanavan toimintaan. 

Elimistössä osa hermosoluista ja suoliston soluista valmistavat serotoniinia tryptofaanista, joka on yksi välttämättömistä aminohapoista. Suurin osa aivojen tarvitsemasta serotoniinista tuotetaan suolistossa. Auringonvalon on havaittu lisäävän elimistön serotoniinin tuotantoa ja kuljetusta siten, että elimistön serotoniinipitoisuudet ovat korkeimmillaan loppukesällä ja syksyllä ja matalimmillaan keväällä.Sunshine, Serotonin, and Skin: A Partial Explanation for Seasonal Patterns in Psychopathology? https://www.ncbi.nlm.nih.gov/pmc/articles/PMC3779905/.

Veressä serotoniini kulkeutuu verihiutaleissa, albumiiniproteiiniin sitoutuneena sekä pienissä määrin sellaisenaan sitoutumatta muihin molekyyleihin.

Serotoniinitoimintaan vaikuttavia lääkkeitä ovat
 triptaanit, joita käytetään migreenin hoitoon
 setronit, joita käytetään pahoinvointilääkkeinä
 monet psyykenlääkkeet kuten serotoniinin takaisinoton estäjät eli SSRI-lääkkeet

Yleistä

Serotoniini vaikuttaa mielialaan, ja sen vajaus voi ilmetä alakulona, apatiana, masennuksena ja kroonisena väsymyksenä. Serotoniinin puute voi aiheuttaa myös impulsiivista ja väkivaltaista käytöstä. Koska serotoniini on pimeähormoni melatoniinin esiaste, sen puute vaikuttaa jossain määrin myös nukkumiseen. Serotoniini säätelee ihmisen ruoka- ja seksihaluja: serotoniinin puute voi aiheuttaa ruokahalun ja makeanhimon lisääntymistänewswise.com: Serotonin Reduces Appetite, Could Help in Developing Safer Anti-Obesity Drugs.. Elimistön liika serotoniinipitoisuus vähentää puolestaan seksuaalista halukkuutta ja kykyä seksuaaliseen nautintoonJani Kaaro: Naisten Viagra vaikuttaa aivoihin. Helsingin Sanomat 29.11.2009, 41..

Kemialliselta rakenteeltaan serotoniini on tryptamiini kuten monet psykotrooppiset aineet (psilosybiini ja DMT). Tryptofaani (C11H12N2O2) on serotoniinin esiaste. Serotoniini toimii aivojen käpylisäkkeessä melatoniinin (C13H16N2O2) synteesin lähtöaineena. 5-Hydroksi-indolyyliasetaatti on serotoniinin pääasiallinen aineenvaihduntatuote.

Ihmisen herkkyys voimakkaille kipuärsykkeille on kääntäen verrannollinen aivojen serotoniinipitoisuudelleIlkka Martikainen: Brain Dopamine and Serotonin Receptors in the Perception of Pain. Väitöskirja. Turun yliopisto. https://www.utupub.fi/handle/10024/50434. Kannerin syndroomaisilla lapsilla tavataan yleensä hyvin korkeita veren seerumin serotoniinipitoisuuksia, joiden on havaittu korreloivan autististen piirteiden voimakkuuden kanssa.jneuroinflammation.com: Gehan A Mostafa and Laila Y AL-Ayadhi 2011: A lack of association between hyperserotonemia and the increased frequency of serum anti-myelin basic protein auto-antibodies in autistic children. Journal of Neuroinflammation 2011, 8:71. (pdf)

Serotoniinin määrään voidaan vaikuttaa erilaisilla lääkkeillä, kuten serotoniinin takaisinoton estäjillä (SSRI-lääkkeet) tai MAO-inhibiittoreilla. Edelliset toimivat estämällä serotoniinin takaisinottoa synapsiraosta lähettävään neuroniin sitoutumalla kuljetusproteiiniin, kun taas jälkimmäiset estävät presynaptisessa hermopäätteessä serotoniinin metaboliaa katalysoivan entsyymin (MAO-A) toimintaa. Metabolian estyminen lisää vapaan serotoniinin pitoisuutta, josta seuraa myös kokonaispitoisuuden kasvaminen.

Myös lisäravinteena myytävä ilman reseptiä saatava 5-HTP lisää serotoniinin määrää.https://pmc.ncbi.nlm.nih.gov/articles/PMC7796270/

95 prosenttia elimistön serotoniinista valmistuu suolistossasuomenkuvalehti.fi: Suoliston bakteerit säätelevät aivoja ja vaikuttavat jopa tunteisiin. Lauri Seppälä. Suomen Kuvalehti 19.5.2014.. 

 Serotoniinireseptorit 

Serotoniinireseptoreita eli 5-HT-reseptoreita on seitsemää tyyppiä, 5-HT1–7, jotka jakautuvat edelleen lukuisiin alatyyppeihin. Lukuun ottamatta 5-HT3-reseptoria, joka on ligandiporttinen Na+ ja K+ -kationikanava, kaikki muut serotoniinireseptorit ovat G-proteiinikytkentäisiä reseptoreja, jotka aktivoivat toisiolähettejä hermosolun sisällä, jotta viesti välittyy eteenpäin.

 Katso myös 
 Serotoniinioireyhtymä

 Lähteet 

 Aiheesta muualla 

Terveysportti, metatesaurus: Serotoniini
Jukka Ruukki: Syö aivosi virkeiksi (Tiede-lehdessä 1/2000) 
PubChem: Serotonin 
Human Metabolome Database: Serotonin 
KEGG: Serotonin 
ChemBlink: Serotonin 
Liber Herbarum II: Serotoniinia sisältäviä kasveja

Luokka:Aivojen välittäjäaineet
Luokka:Alkaloidit
Luokka:Aminohappojohdannaishormonit
Luokka:Tryptamiinit
Luokka:Seulonnan keskeiset artikkelit